લખતર રાજમહેલમાં આભૂષણો મૂર્તિ સહિત 40 લાખની ચોરી
મંગળવાર, માર્ચ 19 2019, 01:14 Hrs(IST)
નવગુજરાત સમય | Publish Date: Oct 12 2018 11:31AM
રણછોડજીની હવેલીમાંથી ભગવાનની મૂર્તિ પણ તસ્કરો લઈ ગયા ઃ હવેલીમાંથી 1 કરોડની કિંમતના દાગીના અને મૂર્તિની ચોરી : લખતર ઠાકોર સાહેબ પોલીસ ફરિયાદ લાખોની, પરંતુ ચોરી કરોડોનીલખતરના રાજમહેલમાં ચોરી થતા પોલીસ બેડામાં દોડધામ મચી ગઈ છે. આ બનાવમાં પોલીસ ફરિયાદ માત્ર રૂ. ૪૦ લાખની થયાનું બહાર આવ્યુ છે. પરંતુ રાજમહેલમાં સોના-ચાંદીના આભૂષણો કિંમતી ચીજવસ્તુઓની ચોરી થઈ છે. આથી ચોરીનો આંકડો કરોડો રૂપિયામાં હોવાની ચર્ચા લખતરમાં પંથકમાં થઈ રહી છે ત્યારે આ બનાવમાં તસ્કરો પકડાય ત્યારે જ સાચા આંકડો બહાર આવશે.
લખતરની મઘ્યે આવેલ રાજમહેલમાં મોડી રાત્રે તસ્કરો ખાબક્યા હતા. જેમાં હવેલીમાંથી ભગવાન રણછોડરાયજીની મૂર્તિ સહિત સોના-ચાંદીના આભૂષણોની ચોરી થઈ છે. આ ચોરીના બનાવમાં પોલીસ ચોપડે રૂ. ૪૦ લાખની ચોરીની ફરિયાદ નોંધાઈ છે. પરંતુ એકથી દોઢ કરોડના મુદ્દામાલની ચોરી થયાનું ઝાલાવાડ પંથકમાં ચર્ચાઈ રહ્યું છે. આ બનાવની જાણ થતા ગંભીરતા પારખી ડી.એસ.પી. સહિતનો પોલીસ કાફલો રાજમહેલમાં દોડી ગયો હતો. ત્યારબાદ એફ.એસ.એલ. અને ડોગ સ્કવોર્ડની મદદથી ચોરીનો ભેદ ઉકેલવા ધમધમાટ શરૂ થયો છે.
વઢવાણ, ધ્રાંગધ્રા, લખતર, મુળી, સાયલા, ચુડા, હળવદ અને પાટડી રાજ્યોમાં લોકપ્રિય રાજાઓનું શાસન જોવા મળ્યુ હતું. પરંતુ લોકશાહી બાદ રાજાઓએ મોટું મન રાખી રાજમહેલ સિવાયનું કરોડો રૂપિયાની જમીન અને ઈમારતો સરકારને સોંપી દીધી હતી. સુરેન્દ્રનગર જિલ્લામાં આજે પણ રાજમહેલનો વૈભવ જોઈને રાજાશાહીની યાદ તાજી થઈ રહી છે. બીજીતરફ ધ્રાંગધ્રા, વઢવાણ, ચુડા, વગેરે રાજમહેલોમાં અવારનવાર ચોરીના બનાવો ચિંતાજનક રીતે બની રહ્યા છે. લખતરની મઘ્યે આવેલ રાજમહેલમાં બુધવારે મોડી રાત્રે તસ્કરો ખાબક્યા હતા. જેમાં હવેલીમાંથી ભગવાન રણછોડરાયજીની મૂર્તિ સહિત આભૂષણોની ચોરી થઈ છે.